Pernille Sørensen fra Aalborg var i weekenden med i kapløbet om at blive Verdens smukkeste kvinde. Men i skarp konkurrence måtte Miss Denmark se sig slået.

Miss World-konkurrencen kårer hvert år Verdens smukkeste kvinde. I denne weekend fandt kåringen sted i London, og her var Pernille Sørensen Danmarks repræsentant. I hård kamp med 125 andre skønheder fra hele kloden skulle Pernille Sørensen dyste i flere forskellige discipliner, og her var det Rolene Strauss fra Sydafrika, der løb med sejren. Pernille Sørensen nåede ikke i finalen, men forud for konkurrence havde hun givet udtryk for, at det ikke var med sejren for øje, at hun var taget til London. - Om jeg bliver nummer et eller nummer sjok, det betyder ikke så meget. Hvis de ikke kan lide, hvem jeg er, så må det være sådan. Jeg vil ikke gå på kompromis med mig selv, men det vil selvfølgelig være fuldstændigt fantastisk, hvis jeg vinder, sagde hun for nylig til Metroxpress. Inden afgørelsen i London gæstede Pernille Sørensen Nordjyland Live. Du kan se klippet øverst i denne artikel.